b'\n_START_ARTICLE_\nPary\xc5\xbeiaus \xc5\xa0v. Genovait\xc4\x97s biblioteka\n_START_PARAGRAPH_\n\xc5\xa0ventosios Genovait\xc4\x97s biblioteka  (pranc. Biblioth\xc3\xa8que Sainte-Genevi\xc3\xa8ve) \xe2\x80\x93 viena did\xc5\xbeiausi\xc5\xb3 Pranc\xc5\xabzijos sostin\xc4\x97s Pary\xc5\xbeiaus universali\xc5\xb3j\xc5\xb3 ir vie\xc5\xa1\xc5\xb3j\xc5\xb3 bibliotek\xc5\xb3, orientuota \xc4\xaf studentus. Biblioteka pavadinta miesto glob\xc4\x97jos \xc5\xa0v. Genovait\xc4\x97s vardu, jos palaikai ilsisi kaimynyst\xc4\x97je esan\xc4\x8diame Panteone. Pastatas i\xc5\xa1kil\xc4\x99s V miesto apskrityje, ant \xc5\xa0v. Genovait\xc4\x97s kalvos. Vir\xc5\xa1 dviej\xc5\xb3 milijon\xc5\xb3 knyg\xc5\xb3 ir kt. saugom\xc5\xb3 vienet\xc5\xb3. Direktorius Fran\xc3\xa7ois Michaud (nuo 2015 m.).\n_START_SECTION_\nIstorija\n_START_PARAGRAPH_\nPrad\xc5\xbei\xc4\x85 bibliotekai dav\xc4\x97 knyg\xc5\xb3 rinkinys VI a. \xc4\xafkurtoje \xc5\xa0v. Genovait\xc4\x97s abatijoje, viename i\xc5\xa1 labiausiai \xc5\xbeinom\xc5\xb3 vienuolyn\xc5\xb3 Pary\xc5\xbeiuje. Daiktiniu \xc4\xafrodymu, patvirtinan\xc4\x8diu \xc5\xa1ios vienuolyno bibliotekos egzistavim\xc4\x85, yra jos XII a. ekslibrisas, pa\xc5\xbeym\xc4\x97tas rankra\xc5\xa1tyje, dabar saugomame Suasono mieste. XIII a. sudarytas knyg\xc5\xb3 katalogas apr\xc4\x97p\xc4\x97 226 tomus, jame liko ne\xc4\xaftraukti liturginiai veikalai. XVIII a. biblioteka buvo viena i\xc5\xa1 nedaugeli\xc5\xb3, kuri tapo prieinama pla\xc4\x8diajai visuomenei. Did\xc5\xbeiosios pranc\xc5\xabz\xc5\xb3 revoliucijos metu vienuolynas buvo u\xc5\xbedarytas, 1790 m. biblioteka nacionalizuota ir pavadinta Panteono vardu (\xc5\xa1ie pasikeitimai i\xc5\xa1silaik\xc4\x97 iki pat Burbon\xc5\xb3 valdymo atstatymo). Jos rinkiniai tuo metu pasipild\xc4\x97 20 000 tom\xc5\xb3, tai buvo \xc4\xafvari\xc5\xb3 u\xc5\xbedaryt\xc5\xb3 vienuolyn\xc5\xb3 konfiskuotos knyg\xc5\xb3 kolekcijos ir Napoleono kar\xc5\xb3 grobiai i\xc5\xa1 u\xc5\xbesienio. Pranc\xc5\xabzijos karaliaus Karolio X \xc4\xafsaku nuo 1828 m. biblioteka prad\xc4\x97jo gauti naujai i\xc5\xa1leist\xc5\xb3 medicinos, teis\xc4\x97s, filosofijos ir teologijos knyg\xc5\xb3 privalomus egzempliorius; jos rinkiniai v\xc4\x97l tapo prieinami studentams ir eiliniams pilie\xc4\x8diams. Nuo 1851 m. \xc4\xafsik\xc5\xabr\xc4\x97 dabartiniame pastate, kuris paskelbtas istorinio paveldo objektu.\n_START_SECTION_\nArchitekt\xc5\xabra\n_START_PARAGRAPH_\nXIX a. vid. naujai statomuose pastatuose Europoje prad\xc4\x97tos naudoti plienines konstrukcijas. Jei tuo metu paruo\xc5\xa1tuose projektuose perdang\xc4\x85 laikantys metaliniai elementai buvo slepiami plyt\xc5\xb3 m\xc5\xabru arba patalpinami \xc4\xaf nematomas  vietas, tai \xc5\xa0v. Genovait\xc4\x97s bibliotekos architektas Henri Labrouste nu\xc4\x97jo prie\xc5\xa1ingu keliu: plienin\xc4\x97s kolonos ir arkos i\xc5\xa1d\xc4\x97stytos pabr\xc4\x97\xc5\xbetinai atvirai \xe2\x80\x93 pa\xc4\x8dioje skaityklos patalpoje. Toks 1843\xe2\x80\x931851 m. statomos bibliotekos konstrukcinis sprendimas i\xc5\xa1\xc5\xa1auk\xc4\x97 neigiam\xc4\x85 \xc5\xbeinov\xc5\xb3 kritik\xc4\x85, ypa\xc4\x8d juo liko nepatenkintas garsus XIX a. architekt\xc5\xabros teoretikas Gotfrydas Zemperis (vok. Gottfried Semper). V\xc4\x97liau po\xc5\xbei\xc5\xabriai pasikeit\xc4\x97 ir \xc5\xa1iandien\xc4\x85 bibliotekos erdv\xc4\x97s lankytojus stebina savo lengvumu ir elegancija.     _NEWLINE_Fasadas primena ital\xc5\xb3 renesanso stili\xc5\xb3, pastato i\xc5\xa1or\xc4\x97je po arkiniais langais i\xc5\xa1kaltos 810 \xc5\xbeymiausi\xc5\xb3 poet\xc5\xb3, m\xc4\x85stytoj\xc5\xb3 ir mokslinink\xc5\xb3 pavard\xc4\x97s. Tarp j\xc5\xb3 yra \xc4\xafra\xc5\xa1ytas ir Lietuvos istorijos tyrin\xc4\x97tojas, vyskupas ir poetas Adomas Naru\xc5\xa1evi\xc4\x8dius._NEWLINE_Did\xc5\xbei\xc4\x85j\xc4\x85 pirmo auk\xc5\xa1to dal\xc4\xaf u\xc5\xbeima vestibiulis, jo abiejose pus\xc4\x97se \xc4\xafrengti tarnybin\xc4\x97s patalpos ir knyg\xc5\xb3 saugyklos. Vis\xc4\x85 1780 m\xc2\xb2 ploto antr\xc4\x85j\xc4\xaf auk\xc5\xa1t\xc4\x85 u\xc5\xbeima Pagrindin\xc4\x97 skaitykla. Tiesiog jos viduriu i\xc5\xa1statyta 16 plienini\xc5\xb3 kolon\xc5\xb3, \xc4\xaf kurias (o taip pat \xc4\xaf i\xc5\xa1orines sienas) remiasi 32 arkos, laikan\xc4\x8dios stogo konstrukcijas. Tarplangiuose sustatytos penki\xc5\xb3 metr\xc5\xb3 auk\xc5\xa1\xc4\x8dio lentynos su knygomis (vir\xc5\xa1utin\xc4\x97se lentynose patalpintas knygas galima pasiekti keturiomis laiptin\xc4\x97mis u\xc5\xbesilipus \xc4\xaf antr\xc4\x85 auk\xc5\xa1t\xc4\x85).'